
	Paskaidrojuma raksta sadaļa
	Norādāmā informācija 

	1. Mērķis un nepieciešamības pamatojums
	Saistošie noteikumi tiek izdoti saskaņā ar Pašvaldību likuma 10. panta pirmās daļas 7. punktu un Ģerboņu likuma 8. panta otro prim daļu, kas noteic, ka pašvaldības dome savos saistošajos noteikumos nosaka Ģerboņu reģistrā reģistrēta pašvaldības ģerboņa lietošanas noteikumus. 
Šobrīd Aizkraukles novada pašvaldībā nav spēkā saistošie noteikumi, kas nosaka Aizkraukles novada simbolikas izmantošanu. Līdz ar to saistošie noteikumi tiek izdoti, lai noteiktu Aizkraukles novada pašvaldības simboliku, lietošanas kārtību un atļaujas saņemšanas kārtību. Noteikumi nodrošina simbolikas izmantošanu atbilstoši heraldikas prasībām, dizaina un ētikas noteikumiem, kā arī veicina novada atpazīstamību.
Aizkraukles novads administratīvi teritoriālās reformas rezultātā 2021. gadā izveidots, apvienojot sešus iepriekšējos novadus (Aizkraukles, Jaunjelgavas, Kokneses, Neretas, Pļaviņu un Skrīveru novadu), kuru administratīvajā teritorijā ietilpstošajām pilsētām un pagastiem ir vēsturiski un oficiāli apstiprināti ģerboņi un karogi. Līdz šim Aizkraukles novada pašvaldībā nav bijis vienota, konsolidēta regulējuma, kas noteiktu kārtību, kādā izmantojama gan novada, gan tajā ietilpstošo teritoriālo vienību oficiālā simbolika, gan pašvaldības mārketinga simbolika (logotips, sauklis, vizuālās identitātes elementi).
Noteikumu mērķis ir:
1. noteikt, kas ir Aizkraukles novada pašvaldības oficiālā simbolika (ģerbonis, karogs, kā arī apvienoto pilsētu un pagastu vēsturiskie ģerboņi un karogi) un mārketinga simbolika (logotips, sauklis, vizuālās identitātes elementi);
1. noteikt vienotu, visā novada teritorijā piemērojamu kārtību šīs simbolikas lietošanai pašvaldības institūcijās, publiskajā telpā un digitālajos kanālos;
1. radīt skaidru, samērīgu un iespējami vienkāršu atļauju izsniegšanas procedūru simbolikas komerciālai izmantošanai, tostarp atbalstot vietējo uzņēmējdarbību un amatniecību;
1. nodrošināt kontroles un atbildības mehānismu par Noteikumu neievērošanu.
Alternatīvs risinājums – regulējuma neizstrādāšana – nav atbalstāms, jo tas saglabātu tiesisko nenoteiktību un nevienlīdzīgu praksi starp bijušajām novada teritoriālajām vienībām, kā arī liegtu pašvaldībai tiesisku pamatu simbolikas aizsardzībai un tās komerciālas izmantošanas saskaņošanai.


	2. Fiskālā ietekme uz pašvaldības budžetu
	Noteikumu īstenošana negatīvi neietekmē pašvaldības budžeta ieņēmumu vai izdevumu daļu. Atļauja simbolikas komerciālai izmantošanai saskaņā ar Noteikumu 17. punktu tiek izsniegta bez maksas, tāpēc Noteikumi neparedz jaunus pašvaldības nodevu vai maksas pakalpojumu veidus un nerada jaunus budžeta ieņēmumus.
Noteikumu administrēšanai nepieciešamie uzdevumi (iesniegumu izskatīšana, tīmekļvietnes sadaļas “Simbolika” izveide un uzturēšana, digitālas pieteikuma formas izveide) tiks veikti esošo pašvaldības Komunikācijas nodaļas un Informācijas un komunikāciju tehnoloģiju nodaļas cilvēkresursu un budžeta ietvaros, neparedzot papildu finansējumu vai jaunu amata vietu izveidi. Iespējamās vienreizējās izmaksas (piemēram, vektorgrafiku sagatavošana lejupielādei) ir nebūtiskas un tiek segtas esošā gada budžeta ietvaros attiecīgajai nodaļai piešķirto līdzekļu ietvaros.


	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
	Noteikumu mērķa grupa uzņēmējdarbības vides kontekstā ir novada teritorijā strādājošie uzņēmēji, amatnieki un pasākumu rīkotāji, kuri savā komercdarbībā vēlas izmantot pašvaldības simboliku (piemēram, mājražotāji, suvenīru izgatavotāji, tūrisma pakalpojumu sniedzēji).
Ietekme uz uzņēmējdarbības vidi vērtējama kā pozitīva: Noteikumi nosaka skaidru, tiesiski noteiktu un bezmaksas kārtību, kādā vietējie uzņēmēji var likumīgi izmantot novada simboliku savu produktu vai pakalpojumu noformējumā, kas var sekmēt vietējās produkcijas atpazīstamību un novada tēla stiprināšanu. Noteikumi neparedz jaunas nodevas, kā arī neierobežo simbolikas nekomerciālu vai informatīvu izmantošanu (piemēram, plašsaziņas līdzekļiem). Noteikumu 18. punktā noteiktie atteikuma pamatojumi (neatbilstība heraldikas prasībām, saistība ar azartspēlēm, tabakas izstrādājumiem vai stipro alkoholu) ir samērīgi un vērsti uz pašvaldības reputācijas aizsardzību, nevis uz tirgus pieejas ierobežošanu, tāpēc būtiska negatīva ietekme uz konkurenci nav sagaidāma.
Ietekme uz iedzīvotāju veselību – nav attiecināms.
Ietekme uz konkurenci – nav attiecināms. 


	4. Ietekme uz administratīvajām procedūrām un to izmaksām 
	Institūcija, kurā persona var vērsties saistībā ar Noteikumu piemērošanu un simbolikas komerciālas izmantošanas atļaujas saņemšanu, ir Aizkraukles novada pašvaldības Komunikācijas nodaļa. Iesniegumu izskatīšanas termiņš ir 10 darba dienas no tā saņemšanas dienas.
Salīdzinājumā ar iepriekšējo situāciju, kad vienotas kārtības nebija, administratīvais slogs privātpersonām un uzņēmējiem samazinās, jo:
1. iesniegumu paredzēts iesniegt arī elektroniski, tostarp plānots izveidot vienkāršotu tiešsaistes pieteikuma formu;
1. atļauja tiek izsniegta bez maksas uz laiku līdz 3 gadiem vai uz konkrēta pasākuma/projekta laiku, kas mazina nepieciešamību atkārtoti vērsties pašvaldībā;
1. simbolikas grafiskie materiāli (ģerboņi vektorformātā, Vizuālās identitātes vadlīnijas) tiks publiskoti pašvaldības tīmekļvietnē www.aizkraukle.lv, mazinot nepieciešamību pēc individuālas sarakstes ar pašvaldību.
Ar Noteikumiem un to piemērošanu saistītos jautājumus privātpersona var noskaidrot arī pašvaldības tīmekļvietnē www.aizkraukle.lv un klātienē pašvaldības klientu apkalpošanas centros.
Saistošie noteikumi tiks publicēti oficiālajā izdevumā “Latvijas Vēstnesis”, ievietoti pašvaldības oficiālajā tīmekļvietnē www.aizkraukle.lv un informācija par tiem būs pieejama Aizkraukles novada pašvaldības informatīvajā izdevumā “Aizkraukles Novada Vēstis”, vienlaikus nodrošinot atbilstību oficiālajai publikācijai, norādot atsauci uz oficiālo publikāciju atbilstoši Pašvaldību likuma 47. panta astotajai daļai.

	5. Ietekme uz pašvaldības funkcijām un cilvēkresursiem 
	Saistošo noteikumu izpildes nodrošināšanai tiks iesaistīti pašvaldības iestāžu esošie cilvēkresursi, nav nepieciešams veidot jaunas pašvaldības institūcijas vai dara vietas.

	6. Informācija par izpildes nodrošināšanu 
	Noteikumu izpildes nodrošināšanai nav nepieciešama jaunu institūciju izveide, reorganizācija vai likvidācija. Noteikumu piemērošanā un iesniegumu izskatīšanā iesaistīta esošā pašvaldības Komunikācijas nodaļa, savukārt kontroli par Noteikumu ievērošanu esošo pienākumu ietvaros veic Pašvaldības policija un pilsētu/pagastu apvienību pārvalžu vadītāji katrs savā administratīvajā teritorijā.
Tehniskie ieviešanas uzdevumi – tīmekļvietnes sadaļas “Simbolika” izveide ar simbolikas grafiskajiem failiem un Vizuālās identitātes vadlīniju (Brandbook) kopsavilkumu, kā arī digitālas pieteikuma formas izveide – tiks veikti esošo Komunikācijas un Informācijas un komunikāciju tehnoloģiju nodaļas resursu ietvaros.

	7. Prasību un izmaksu samērīgums pret ieguvumiem, ko sniedz mērķa sasniegšana 
	Noteikumos ietvertās prasības ir samērīgas ar izvirzīto mērķi. Noteikumi neuzliek privātpersonām vai uzņēmējiem finansiālu slogu (atļauja tiek izsniegta bez maksas), neparedz atļaujas nepieciešamību simbolikas nekomerciālai vai informatīvai izmantošanai un paredz salīdzinoši ātru (10 darba dienu) saskaņošanas procedūru komerciālai izmantošanai. Vienlaikus Noteikumi nodrošina Pašvaldības tiesisko interešu – simbolikas kā ekskluzīva pašvaldības īpašuma un novada tēla – aizsardzību pret tās izmantošanu veidā, kas grauj Pašvaldības reputāciju vai ir pretrunā ar sabiedrības interesēm.
Ņemot vērā minēto, secināms, ka Noteikumos ietvertais regulējums ir piemērots izvirzītā mērķa sasniegšanai un paredz tikai to, kas nepieciešams mērķa sasniegšanai, tādējādi atbilstot samērīguma principam.
Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem.

	8. Izstrādes gaitā veiktās konsultācijas ar privātpersonām un institūcijām 
	Saskaņā ar Pašvaldību likuma 46. panta trešo daļu saistošo noteikumu projekts un tam pievienotais paskaidrojuma raksts no 2026. gada 27. jūlija līdz 2026. gada 9. augustam publicēts pašvaldības oficiālajā tīmekļvietnē www.aizkraukle.lv sabiedrības viedokļa noskaidrošanai. Sabiedrības viedoklis tika/netika saņemts.
Saistošo noteikumu izstrādes procesā notikušas konsultācijas ar Aizkraukles novada pašvaldības darbiniekiem. 


 
Sēdes vadītājs
domes priekšsēdētājs 									L.Līdums

